《临江郡斋邀凉亭分韵得居字》
宋代·彭龟年

子猷犹爱竹，爱竹意已疏。
著脚踏危机，肉相元未除。
要识竹情性，顾我求其初。
是中傥虚明，处处我与居。
公侯胸中竹，不受富贵锄。
平生对此君，意足不愿余。
炎天憩斯亭，洒洒凉风诸。
凉风不可招，招得还踌躇。
悠然忽相会，我知还似渠。
明朝有公事，此意当何如。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。